Sodpartikler fra landets 750.000 brændeovne anslås at koste flere hundrede dødsfald hvert år. Men nu kan problemet med de sundhedsfarlige partikler være løst - i hvert fald hvis ejere af brændeovne udskifter deres ovn med en ny model, udviklet af firmaet Rais A/S i Frederikshavn, som står bag ovnen Bionic Fire. Den kombinerer flere kendte teknikker og har det hidtil laveste partikeludslip, som er målt herhjemme, viser en test hos Teknologisk Institut. Civilingeniør Kåre Press-Kristensen fra Det Økologiske Råd har før slået til lyd for miljøafgift på brændeovne for at nedsætte partikelforureningen. Han er begejstret. - Det er de bedste testresultater, jeg nogensinde har set. Hvis alle brændeovne blev udskiftet med denne nye type, ville den sundheds- og klimaskadelige luftforurening med sodpartikler blive reduceret med 90-95 procent, siger han. - Det ville betyde omkring 200 færre dødsfald årligt i Danmark, og samfundsøkonomisk ville gevinsten være et par milliarder kroner årligt grundet mindre sygdom og færre dødsfald. De lave resultater opnås dog kun, hvis man fyrer med små stykker tørt træ, og trækket i skorstenen er tilstrækkeligt, understreger Kåre Press-Kristensen. Ifølge direktør Henrik Nørgaard fra Rais A/S sætter ovnen nye standarder med blandt andet selvregulerende lufttilførsel. - Den brænder altid optimalt. Den menneskelige faktor er ude af billedet. Der skal blot lægges godt brænde i ovnen, siger han. Ovnen har dobbelt brændkammer og bruger såkaldt omvendt forbrænding. Ved en bestemt temperatur sendes røgen automatisk forbi nederste brændkammer, hvor partiklerne simpelt hen brændes af. Ifølge seniorkonsulent Jes Sig Andersen fra Teknologisk Institut er udledningen af partikler fra Rais-modellen under en fjerdedel af andre "rigtig gode ovnes" udslip. Han glæder sig over den automatiske lufttilførsel, da alt for mange brændeovnsejere er for dårlige til at fyre op. - Branchen har en udfordring med at tackle brugeradfærden. Vi kan lave Jordens bedste ovne, mens hvis folk svinefyrer i dem alligevel, nytter det jo ingenting, siger Jes Sig Andersen.

Referat:
Nyudviklet brændeovn kan spare hundreder af menneskeliv og milliarder af kroner, vurderer Det Økologiske Råd.